text: Værsgo. Her er et æble
  01 marts 2014 kl. 11.12
  Forskerne på Syddansk Universitet har udviklet en robot, der kan hjælpe ældre med at klare hverdagen.
  Forskere fra Syddansk Universitet arbejder sammen med Teknologisk Institut på at udvikle robotten, så den bliver verdens mest avancerede servicerobot.
  Planen er, at den om nogle år ruller ind på det første plejehjem.
  Robotten kan i dag sagtens hente et glas vand og registrere, om den ældre har drukket vandet. Den har kameraer i hovedet og kan fornemme, om den er ved at køre ind i noget. 
  Samtidig har den en arm monteret på ryggen, så den kan gribe om forskellige ting. Desuden er robotten udstyret med højtalere og mikrofon, så den kan lytte til mennesker og svare.
  - Men der ligger meget arbejde i at få alle dens færdigheder til at arbejde sammen, så den kan genkende sine omgivelser og yde hjælp, når problemerne opstår og selvstændigt komme med løsningsforslag, forsker Leon Bodenhagen fra Mærsk Mc-Kinney Møller Instituttet på Syddansk Universitet.
  - Det er vigtigt, at robotten ikke virker skræmmende, så dens størrelse, udseende og attitude har stor betydning, siger Leon Bodenhagen.
  